ก.ล.ต.นับหนึ่งไฟลิ่ง “บูทิค คอร์ปอเรชั่น” เตรียมขายไอพีโอ 167 ล้านหุ้น ระดมทุนขยายธุรกิจ
ก.ล.ต.นับหนึ่งไฟลิ่ง "บูทิค คอร์ปอเรชั่น" หรือ BC ผู้เชี่ยวชาญในธุรกิจพัฒนาโครงการอสังหาริมทรัพย์ในรูปแบบสร้าง-ดำเนินงาน-ขาย เตรียมขายไอพีโอ 167 ล้านหุ้น ระดมทุนขยายธุรกิจ
ก.ล.ต.นับหนึ่งไฟลิ่ง "บูทิค คอร์ปอเรชั่น" หรือ BC ผู้เชี่ยวชาญธุรกิจพัฒนาโครงการอสังหาริมทรัพย์รูปแบบสร้าง-ดำเนินงาน-ขาย เตรียมขายไอพีโอ 167 ล้านหุ้น
19 ก.ย. 2562

บริษัท บูทิค คอร์ปอเรชั่น จำกัด (มหาชน) หรือ BC ระบุว่า บริษัทเตรียมเสนอขายหุ้นเพิ่มทุนต่อประชาชนทั่วไปครั้งแรก (IPO) จำนวน 167 ล้านหุ้น มูลค่าที่ตราไว้หุ้นละ 1 บาท พร้อมเข้าจดทะเบียนในตลาดหลักทรัพย์ เอ็ม เอ ไอ (mai) ภายในปีนี้ หลังจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) นับหนึ่งแบบแสดงรายการข้อมูล (ไฟลิ่ง) แล้ว โดยมี บริษัท ที่ปรึกษาเอเซียพลัส จำกัด เป็นที่ปรึกษาทางการเงิน
โดย นายปรับชะรันชิงห์ ทักราล ประธานเจ้าหน้าที่บริหาร BC เปิดเผยว่า บริษัทเป็นผู้เชี่ยวชาญในธุรกิจพัฒนาโครงการอสังหาริมทรัพย์ในรูปแบบสร้าง-ดำเนินงาน-ขาย (Build-Operate-Sell : BOS) อสังหาริมทรัพย์ประเภทโรงแรม เซอร์วิสอพาร์ทมนท์ และ Commercial Real Estate ได้แก่ ศูนย์การค้า และอาคารสำนักงานให้เช่า
สำหรับการระดมทุนครั้งจะนำเงินไปลงทุนโครงการที่มีศักยภาพในอนาคต ได้แก่ โครงการเชียงใหม่ Nimman 2-3, โครงการ Summer Point, โครงการโรงแรมบนถนนสุขุมวิท 16, โครงการเซอร์วิสอพาร์ทเม้นท์บนถนนสุขุมวิท 36 และโครงการกมลา 1-2 รวมทั้งเพื่อสำหรับจ่ายคืนหนี้สิน และเพื่อใช้เป็นเงินทุนหมุนเวียนในการประกอบกิจการ
ขณะที่ในช่วงที่ผ่านมา BC มีโครงการที่กลุ่มบริษัทก่อสร้าง ดำเนินงาน และจำหน่ายแล้ว 6 โครงการ ได้แก่ โรงแรมโอ๊ควู้ด อพาร์ทเม้นท์ ทริลเลี่ยนท์ สุขุมวิท 18 กรุงเทพฯ, โรงแรมโอโซ พัทยา จ.ชลบุรี, ศูนย์การค้าเรนฮิลล์ สุขุมวิท 47 กรุงเทพฯ, โรงแรมไฮแอท เพลส ป่าตองภูเก็ต, ศูนย์การค้าซัมเมอร์ฮิลล์ พระโขนง กรุงเทพฯ และ โครงการอาคารสำนักงานให้เช่า ซัมเมอร์ฮับ รวมมูลค่าโครงการ 3,525 ล้านบาท และรวมมูลค่ากำไรจากการขายโครงการประมาณ 1,626 ล้านบาท
อีกทั้งบริษัทมีโครงการอสังหาริมทรัพย์ที่อยู่ระหว่างดำเนินการพัฒนา 8 โครงการ คาดว่าจะเริ่มให้บริการในช่วงไตรมาส 3/62 ไปจนถึงไตรมาส 4/64 และโครงการที่ก่อสร้างเสร็จแล้วและอยู่ระหว่างดำเนินการทั้งหมด 9 โครงการ